LV Eiropas Savienības Oficiālais Vēstnesis L 258/5

KOMISIJAS LĒMUMS

(2006. gada 19. septembris)

par Kopienas finansiālo atbalstu Kopienas references laboratorijām 2006. gadā brucelozes un mutes un nagu sērgas noteikšanai

(izziņots ar dokumenta numuru K(2006) 4124)

(Autentisks ir tikai teksts angļu un franču valodā)

(2006/632/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 28. panta 2. punktu,

ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (2), un jo īpaši tās 32. panta 7. punktu,

tā kā:

(1) Lēmumā 90/424/EEK noteiktas procedūras, kas reglamentē Kopienas finansiālo ieguldījumu veterinārijas jomā. Kopienas references laboratorijām var piešķirt finansiālo atbalstu saskaņā ar minēto lēmumu.

(2) Padomes 2003. gada 29. septembra Direktīvā 2003/85/EK par Kopienas pasākumiem mutes un nagu sērgas kontrolei, ar kuru atceļ Direktīvu 85/511/EEK un Lēmumu 89/531/EEK un Lēmumu 91/665/EEK un groza Direktīvu 92/46/EEK (3), ir noteikta Kopienas references laboratorijas izraudzīšanās mutes un nagu sērgas noteikšanai.

(3) Komisijas 2004. gada 29. janvāra Regulā (EK) Nr. 156/2004 par Kopienas finansiālo palīdzību Kopienas references laboratorijām atbilstoši Lēmuma 90/424/EEK (4) 28. pantam paredzēts, ka Kopienas finansiālo palīdzību piešķir laboratoriju darbībai, ja efektīvi tiek īstenotas apstiprinātās darba programmas un ja saņēmēji sniedz visu vajadzīgo informāciju noteiktajos termiņos.

(4) Komisija 2005. gada jūlijā izsludināja konkursu, lai izraudzītos un apstiprinātu jaunas Kopienas references laboratorijas. Pieteikumu novērtēšana tika pabeigta 2005. gada decembrī, un rezultāti tika paziņoti attiecīgo dalībvalstu kompetentajām iestādēm. Pēc minētās novērtēšanas tika atlasīti veiksmīgie kandidāti, kas izraudzīti kā jaunās Kopienas references laboratorijas, tostarp Kopienas references laboratorijas brucelozes un mutes un nagu sērgas noteikšanai.

(5) Regulas (EK) Nr. 882/2004 VII pielikumā ir saraksts ar Kopienas references laboratorijām dzīvnieku veselības un dzīvu dzīvnieku pārbaudei. Minētajā regulā, kurā grozījumi izdarīti ar Regulu (EK) Nr. 776/2006, kā Kopienas references laboratorija brucelozes noteikšanai norādīta AFSSA – Laboratoire d’études et de recherches en pathologie animale et zoonoses – laboratorija Francijā, un tās funkcijas un pienākumi ir minēti Regulas (EK) Nr. 882/2004 32. panta 2. punktā.

(6) Ar Komisijas 2006. gada 31. maija Lēmumu 2006/393/EK par Kopienas references laboratorijas izraudzīšanos mutes un nagu sērgas noteikšanai (5) Biotehnoloģiju un bioloģijas zinātņu pētniecības padomes (BBZPP) Pirbraitas laboratorija Institute for Animal Health Apvienotajā Karalistē ir izraudzīta par Kopienas references laboratoriju mutes un nagu sērgas noteikšanai, kuras funkcijas un pienākumi ir minēti Direktīvas 2003/85/EK XVI pielikumā.

(7) Komisija ir novērtējusi Kopienas references laboratoriju iesniegtās darba programmas un tām atbilstošās budžeta tāmes 2006. gadam. Tā kā darba programmas ir efektīvi jāizpilda, minēto Kopienas references laboratoriju noteiktām attaisnotām izmaksām ir vajadzīgs Kopienas līdzfinasējums, lai īstenotu darba programmās paredzētās darbības.

(8) Attiecīgi Kopienas finansiālais atbalsts jāpiešķir Kopienas references laboratorijām brucelozes un mutes un nagu sērgas noteikšanai.

(9) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

1. Kopiena piešķir Francijai finansiālu atbalstu to Regulas (EK) Nr. 882/2004 32. panta 2. punktā minēto funkciju un pienākumu īstenošanai, kurus attiecībā uz brucelozes noteikšanu veic AFSSA – Laboratoire d’études et de recherches en pathologie animale et zoonoses, Maisons-Alfort.

2. Kopienas finansiālā palīdzība sedz 100 % attaisnoto izmaksu, kas AFSSA – Laboratoire d’études et de recherches en pathologie animale et zoonoses – radušās saistībā ar darba programmu, un summa laikposmam no 2006. gada 1. jūlija līdz 31. decembrim nepārsniedz 125 000 EUR.

2. pants

1. Kopiena piešķir Apvienotajai Karalistei finansiālu atbalstu to Padomes Direktīvas 2003/85/EK XVI pielikumā minēto funkciju un pienākumu īstenošanai, kurus attiecībā uz mutes un nagu sērgas noteikšanu veic Biotehnoloģiju un bioloģijas zinātņu pētniecības padomes (BBZPP) Pirbraitas laboratorija Institute for Animal Health Apvienotajā Karalistē.

2. Kopienas finansiālā palīdzība sedz 100 % attaisnoto izmaksu, kas Pirbraitas laboratorijai radušās saistībā ar darba programmu, un summa laikposmam no 2006. gada 1. jūlija līdz 31. decembrim nepārsniedz 125 000 EUR.

3. pants

Šis lēmums ir adresēts Francijas Republikai un Lielbritānijas un Ziemeļīrijas Apvienotajai Karalistei.

Briselē, 2006. gada 19. septembrī Komisijas vārdā — Komisijas loceklis Markos KYPRIANOU

(1) OV L 224, 18.8.1990., 19. lpp. Lēmumā jaunākie grozījumi izdarīti ar Lēmumu 2006/53/EK (OV L 29, 2.2.2006., 37. lpp.).

(2) OV L 165, 30.4.2004., 1. lpp. Regulā grozījumi izdarīti ar Komisijas Regulu (EK) Nr. 776/2006 (OV L 136, 24.5.2006., 3. lpp.).

(3) OV L 306, 22.11.2003., 1. lpp. Direktīva grozīta ar Komisijas Lēmumu 2005/615/EK (OV L 213, 18.8.2005., 14. lpp.).

(4) OV L 27, 30.1.2004., 5. lpp.

(5) OV L 152, 7.6.2006., 31. lpp.